Priopćenje za medije

Slovenski tjedan Zabok, 5.- 8. ožujak 2013. - Aktivnosti

# U sklopu projekta „Modernizacija kurikuluma hrvatskih turističkih i ugostiteljskih strukovnih škola - Formula uspjeha” (Mode for Success - M4S), članovi projektnih timova svih partnera u projektu:

* Škole za turizam, ugostiteljstvo i trgovinu Pula – nositelja projekta,
* Škole za trgovinu i ugostiteljstvo Karlovac,
* Srednje škola Markantuna de Dominisa Rab
* Srednje škole Zabok,
* Istarske razvojne agencije (IDA d.o.o.),
* Hrvatske gospodarske komore – županijske komore Pula
* i suradnika na projektu Hrvatske obrtničke komore - OK Istarske županije,

u Srednjoj školi Zabok održavaju su projektne aktivnosti pod nazivom Slovenski tjedan u Zaboku u kojem je organizirana radionica jednog od 6 tematskih tjedana europskih država čiji su nastavnici i učenici došli u posjetu školama partnerima i predstavili tradiciju i kulturu stola svojih zemalja, kao i strukturu njihovih školskih kurikuluma.

Profesorice **Školskog centra Šentjur** (pri Celju), Bernarda Vodopivc i Simeona Rakun, te učenici Nina Kočnik i Marko Knez, predstavili su kroz prezentaciju Upoznajte Sloveniju, prirodne ljepote, gospodarstvo, kulturu, šport i turizam, dok su tradicionalnu slovensku gastronomiju predstavili kroz 3-dnevne trening radionice „Okusiti Sloveniju“ za sve sudionike projekta.

Prvog dana (utorak) svim sudionicima projekta predstavljene su dosadašnje aktivnosti i tijek odvijanja projekta, gospodarstvo Krapinsko-zagorske županije, turistički resursi Županije, te škola domaćin SŠZ.

Drugog dana odvijala se radionica „Okusiti Sloveniju“ u kojoj su sudjelovali i učenici i nastavnici, u kojoj su naučili pripremati, prigotavljati i posluživati tradicionalna slovenska jela poput: pogače s čvarcima, potice, mlinčevku, krape, bograč i druge specijalitete slovenske kuhinje. U poslijepodnevnim satima svi su sudionici projekta posjetili i razgledali Muzej krapinskih neandrtalaca , Mariju Bistricu i Svetište Majke Božje Bistričke.

Trećeg dana uz trening radionicu „Okusiti Sloveniju“ održan je Okrugli stol na temu:Suradnja škole s lokalnim dionicima s primjerima dobre prakse, odnosno kako strukovna škola funkcionira u društvenom i gospodarskom okruženju. Okruglom stolu odazvali su se: županica KZŽ gđa. Sonja Borovčak (kao predstavnica osnivača), tajnica Gospodarske komore ŽK Krapina – gđa. Sanja Mihovilić, direktorica TU TZKZŽ gđa. Sanja Škrinjar, direktorica Zagorske razvojne agencije gđa. Karolina Barilar, gradonačelnik Grada Zaboka gosp. Ivan Hanžek, viši savjetnik pri Agenciji za strukovno obrazovanje MZOS RH Ivica Lozo, dekan i ravnatelj Školskog Centra Šentjur, gosp. Branko Šket ,

ravnatelj srednje škole pri Šolskom centru Šentjur gsp. Janez Vodopivc, predsjednica GK ŽK Istarske, gđa Jasna Jaklin, ravnateljica Škole za turizam, ugostiteljstvo i trgovinu Pula, gđa Ljiljana Radoš i ostali sudionici projekta, te je održana i tiskovna konferencija. Cijelom su auditoriju prezentirani rezultati dosadašnjih projektnih aktivnosti, kao i trening radionica „Okusiti Sloveniju“. Kao primjer dobre suradnje škole i lokalnih dionika naveden je i jučerašnji izleta, koji je SŠZ organizirala za sve sudionike projekta u suradnji s Putničkom agencijom Potočkipromet, s Muzejom krapinskih neandrtalaca i TZ Općine Marija Bistrica. Ostale aktivnosti unutar projekta podržali su i GK ŽK Krapina, TZ KZŽ, Vinogradarstvo Sever i Grad Zabok.

Četvrti dan „Slovenskog tjedna“ u Srednjoj školi Zabok proveden je uz trening radionicu pripremanja i prigotavljanja nematerijalne kulturne baštine – Zagorski štruklji. Kroz radionicu sudionici su se upoznali sa potrebnim sirovinama i tehnološkim postupcima izrade zagorskih ali i slovenskih štruklja, te su svi mogli uočiti razlike i sličnosti pri izradi te vrlo vrijedne tradicijske baštine.

**Dosadašnje aktivnosti projekta jesu:**

1. nabavka informatičke opreme – prijenosno računalo, skener i pisač;
2. studijsko putovanje u Korušku - Austrija
3. edukacija 8 nastavnika slastičarstva i kuharstva iz 4 škole partnera projekta - tehnike rada sa šećernom pastom u prestižnoj Boscolo Academy u Italiji - Tuscania
4. edukacija nastavnika ugostiteljskog posluživanja - tehnike pripreme i posluživanja kave i napitaka od kave,
5. održana su 2 od 6 tematskih tjedana - talijanski i sad slovenski

**Naredne projektne aktivnosti su:**

1. edukacija nastavnika slastičarstva i kuharstva - tehnike rada sa čokoladom
2. uvođenje novousvojenih metoda poučavanja u nastavi;
3. nabavka opreme za kuharske i slastičarske kabinete praktične nastave u školama partnerima
4. edukacija nastavnika ugostiteljskog posluživanja - trening za flair barmene;
5. izrada prijedloga za nove školske kurikulume u turističko-ugostiteljskim strukovnim školama;
6. edukacija ravnatelja i nastavnika za rad s učenicima s poteškoćama u praćenju nastave, kao i edukacija za rad sa nadarenim učenicima;
7. organizacija još 4 tematska tjedna: mađarski, norveški, francuski i švicarski.

Provedba projekta M4S, započela je 20. rujna o2012. i trajati će do 22. rujna 2013.god., a za to je Škola Pula dobila 218.861,80 € i podjednako ga podijelila među školama partnerima. Projekt je usmjeren k aktivnostima koje pridonose modernizaciji kurikuluma škole, kao preduvjeta za podizanje razine kompetencija ljudskih resursa, brže zapošljivosti učenika, te održivog gospodarskog razvitka regije. Članice tima iz Zaboka su: Draženka Jurec – ravnateljica, nastavnice ugostiteljsko turističke grupe predmeta: Anka Ilinčić, Renata Tršinski i Branka Kralj, te profesorica engleskog jezika Irena Bilić.

Ravnateljica

Draženka Jurec